Lejla (radijska verzija) / Lejla (instrumental)
"Lejla (radijska verzija) / Lejla (instrumental)" deveta je singl-ploča sarajevske pop-grupe Hari Mata Hari, koju je 2006. objavila Muzička produkcija Javnog servisa Bosne i Hercegovine. Na A-strani je pjesma "Lejla (radijska verzija)", za koju je muziku i aranžman napisao Željko Joksimović na tekst Fahrudina Pecikoze i Dejana Ivanovića. Komponirana je u lagahnijem ritmu po uzoru na muziku popularne egipatske pop-zvijezde Amra Diaba. Pjesma počinje kratkim orijentalnim melodijskim uvodom Ksenije Milošević, za kojim slijedi lirski solo na akustičnoj gitari Gorana Kovačića uz pratnju Ad Hoc orkestra. Pjevačkom izvedbom istakao se Hajrudin Varešanović uz odličnu gitarsku pratnju Kovačića. Kvalitetu pjesme doprinijeli su gudači navedenog orkestra, za koje je aranžman uradio Aleksandar Filipović, te prateći pjevači i sviranje Željka Joksimovića na harmonici. Ovom pjesmom grupa Hari Mata Hari predstavljala je Bosnu i Hercegovinu u polufinalu Eurosonga 2006, dospjevši na drugo mjesto sa 267 bodova, kvalificiravši se za finale, u kojem je osvojila 229 bodova i treće mjesto, što je najbolji plasman Bosne i Hercegovine u historiji Eurosonga. Pjesma je dobila i nagradu za najbolju kompoziciju na tom Eurosongu. Na B-strani je instrumentalna verzija ove pjesme.